CELEX: 32021R2037
Language: hr
Date: 2021-11-22 00:00:00
Title: Provedbena uredba Komisije (EU) 2021/2037 оd 22. studenog 2021. o utvrđivanju pravila za primjenu Uredbe (EU) 2016/429 Europskog parlamenta i Vijeća u pogledu izuzeća od obveza registracije objekata akvakulture i od obveza subjekata u pogledu vođenja evidencije (Tekst značajan za EGP)

23.11.2021   
               
               
                  HR
               
               
                  Službeni list Europske unije
               
               
                  L 416/80
               
            
         PROVEDBENA UREDBA KOMISIJE (EU) 2021/2037
         оd 22. studenog 2021.
         o utvrđivanju pravila za primjenu Uredbe (EU) 2016/429 Europskog parlamenta i Vijeća u pogledu izuzeća od obveza registracije objekata akvakulture i od obveza subjekata u pogledu vođenja evidencije
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/429 Europskog parlamenta i Vijeća o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (1), a posebno njezin članak 175. stavak 2. i članak 190.,
         budući da:
         
                     (1)
                  
                  
                     Uredbom (EU) 2016/429 utvrđena su pravila o obvezi subjekata da registriraju objekte akvakulture te o obvezama subjekata koji vode objekte akvakulture u vezi s vođenjem evidencije i obvezama vođenja evidencije za prijevoznike akvatičnih životinja. Osim toga, tom se Uredbom predviđa da Komisija može utvrditi provedbena pravila o vrstama objekata akvakulture koje države članice mogu izuzeti od zahtjeva za registraciju jer predstavljaju neznatan rizik od širenja bolesti s popisa ili emergentnih bolesti, kao i provedbena pravila o vrstama objekata akvakulture i prijevoznicima akvatičnih životinja koje države članice mogu izuzeti od obveze vođenja određenih vrsta evidencije. Stoga je primjereno utvrditi takva pravila u ovoj Uredbi. Nadalje, budući da je Delegirana uredba Komisije (EU) 2020/691 (2) donesena u okviru Uredbe (EU) 2016/429 i da su njome utvrđena pravila koja se odnose na akvatične životinje, definicije utvrđene u toj delegiranoj uredbi trebale bi se primjenjivati i za potrebe ove Uredbe.
                  
               
                     (2)
                  
                  
                     Definicija „objekta” utvrđena u članku 4. točki 27. Uredbe (EU) 2016/429 široka je, kao i definicija „akvakulture” iz točke (6) tog članka. Stoga je primjereno upotrijebiti ovlasti dodijeljene Komisiji člankom 175. stavkom 2. te uredbe kako bi se državama članicama omogućilo da određene vrste objekata akvakulture koji predstavljaju neznatan rizik izuzmu od zahtjeva da ih registrira nadležno tijelo.
                  
               
                     (3)
                  
                  
                     Određeni objekti akvakulture koji su zatvoreni prostori ili ne ispuštaju otpadne vode izravno u prirodne vode predstavljaju nizak rizik od kontaminacije otvorenih voda. Kada se u obzir uzmu dodatni čimbenici kao što je premještanje akvatičnih životinja u objekt akvakulture i iz njega te vrste, kategorije i količina životinja koje se ondje drže, može se smatrati da neki od tih objekata akvakulture predstavljaju neznatan rizik od širenja bolesti te ih stoga države članice mogu izuzeti od zahtjeva za registraciju.
                  
               
                     (4)
                  
                  
                     Ukrasne akvatične životinje često se drže kao kućni ljubimci u prostorima koji nisu kućanstva. Takvi su objekti obuhvaćeni definicijom „objekta” iz članka 4. točke 27. Uredbe (EU) 2016/429. Definicijom „objekta” obuhvaćeni su i prostori u kojima se životinje akvakulture drže radi zdravstvene skrbi i u druge slične svrhe. Životinje akvakulture često su izložene u restoranima, gdje su ponuđene za prodaju za prehranu ljudi, a katkad i u ribnjacima ili spremnicima u kućanstvima, namijenjeni prehrani ljudi. Ako su ti objekti akvakulture zatvoreni prostori ili ne ispuštaju otpadne vode izravno u prirodne vode i iz njih se životinje akvakulture ne premještaju, oni predstavljaju neznatan rizik te bi stoga državama članicama trebalo dopustiti da ih izuzmu od zahtjeva za registraciju.
                  
               
                     (5)
                  
                  
                     U određenim slučajevima, ovisno o vrsti objekta akvakulture, trebali bi biti ispunjeni i dodatni zahtjevi da bi se ublažili rizici od bolesti i omogućilo izuzeće od registracije. Na primjer, da bi ih države članice izuzele od zahtjeva za registraciju, maloprodajne trgovine koje prodaju ukrasne vrste kao kućne ljubimce, ili rekreacijski prostori ili kućanstva koja životinje akvakulture drže na otvorenom u ribnjacima ili spremnicima kao krajnjim odredištima, trebali bi nabavljati izravno iz objekta akvakulture odobrenog u skladu s Uredbom (EU) 2016/429.
                  
               
                     (6)
                  
                  
                     Objekti akvakulture koji se sastoje od kaveza ili drugih struktura u kojima se prije divlje akvatične životinje privremeno drže u prirodnim vodama, u istoj epidemiološkoj jedinici u kojoj su ulovljeni, dok čekaju izlov za prehranu ljudi, također predstavljaju neznatan rizik od bolesti te ih države članice mogu izuzeti od zahtjeva za registraciju.
                  
               
                     (7)
                  
                  
                     Vođenje evidencije važno je za sljedivost životinja akvakulture. Međutim, u određenim okolnostima izuzeće od obveze vođenja evidencije za subjekte može se odobriti ako je rizik povezan s određenom vrstom objekta akvakulture nizak. Objekti akvakulture registrirani u skladu s člankom 173. Uredbe (EU) 2016/429 koji ne premještaju životinje akvakulture u druge objekte akvakulture niti ih puštaju u divljinu predstavljaju nižu razinu rizika od objekata koji moraju imati odobrenje u skladu s člancima 176. ili 177. te uredbe. Države članice stoga mogu izuzeti takve registrirane objekte akvakulture od obveze vođenja određene evidencije.
                  
               
                     (8)
                  
                  
                     Također, države članice mogu od obveze vođenja određene evidencije izuzeti prijevoznike određenih kategorija akvatičnih životinja koje se prevoze na biološki siguran način. Ovom Uredbom trebalo bi utvrditi te kategorije akvatičnih životinja i precizirati uvjete pod kojima se moraju prevoziti, kao i evidencije iz kojih su izuzete.
                  
               
                     (9)
                  
                  
                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Predmet i područje primjene
            Ovom Uredbom utvrđuju se pravila:
            
                        (a)
                     
                     
                        o vrstama objekata akvakulture koji predstavljaju neznatan rizik, pa ih države članice mogu izuzeti od zahtjeva za registraciju u skladu s člankom 174. Uredbe (EU) 2016/429;
                     
                  
                        (b)
                     
                     
                        o vrstama objekata akvakulture i prijevoznicima koji predstavljaju nizak rizik od širenja bolesti s popisa ili emergentnih bolesti, pa ih države članice mogu izuzeti od zahtjeva za vođenje evidencije iz članaka 186. i 188. Uredbe (EU) 2016/429.
                     
                  
         
            Članak 2.
            Definicije
            Za potrebe ove Uredbe primjenjuju se definicije utvrđene u članku 2. Delegirane uredbe (EU) 2020/691.
         
         
            Članak 3.
            Vrste objekata akvakulture koje države članice mogu izuzeti od zahtjeva za registraciju
            Vrste objekata akvakulture koje države članice mogu izuzeti od zahtjeva za registraciju u skladu s člankom 174. Uredbe (EU) 2016/429:
            
                        (a)
                     
                     
                        objekti akvakulture koji su zatvoreni prostori ili koji otpadne vode ne ispuštaju izravno u prirodne vode i ne premještaju životinje akvakulture u druge objekte akvakulture niti ih puštaju u divljinu te su jedna od sljedećih vrsta objekata akvakulture:
                        
                                    i.
                                 
                                 
                                    prostor u kojem su ukrasne životinje izložene u akvariju ili ribnjaku kao kućni ljubimci;
                                 
                              
                                    ii.
                                 
                                 
                                    restorani u kojima su životinje akvakulture izložene u akvariju ili ribnjaku dok ih gosti ne kupe i ne konzumiraju;
                                 
                              
                                    iii.
                                 
                                 
                                    objekti u kojima se životinje akvakulture drže radi zdravstvene skrbi i u druge slične svrhe;
                                 
                              
                                    iv.
                                 
                                 
                                    maloprodajne trgovine u kojima se drže životinje akvakulture namijenjene u ukrasne svrhe, koje izravno isporučuje objekt akvakulture ili njegove skupine, odobrene u skladu s člankom 176. ili člankom 177. Uredbe (EU) 2016/429 („odobreni objekt akvakulture”), i koje se prodaju izravno krajnjem vlasniku kućnih ljubimaca;
                                 
                              
                                    v.
                                 
                                 
                                    vanjski rekreacijski prostori u kojima se životinje akvakulture drže u ribnjacima iz estetskih razloga ili radi poboljšanja kvalitete vode, a izravno ih isporučuje odobreni objekt akvakulture.
                                 
                              
                                    vi.
                                 
                                 
                                    kućanstva u kojima se životinje akvakulture drže na otvorenom u ribnjacima ili spremnicima isključivo za osobnu potrošnju, a izravno ih isporučuje odobreni objekt akvakulture.
                                 
                              
                  
                        (b)
                     
                     
                        objekti akvakulture koji se sastoje od kaveza ili drugih objekata u kojima se prije divlje akvatične životinje privremeno drže u prirodnim vodama, u istoj epidemiološkoj jedinici kao i ona u kojoj su ulovljeni, u očekivanju izlova za prehranu ljudi.
                     
                  
         
            Članak 4.
            Vrste objekata akvakulture i prijevoznika koje države članice mogu izuzeti od određenih zahtjeva u pogledu vođenja evidencije
            
               1.   Vrste objekata akvakulture koje, u skladu s člankom 186. stavkom 2. Uredbe (EU) 2016/429, države članice mogu izuzeti od obveze vođenja evidencije o svim ili nekim podacima navedenima u članku 186. stavku 1. točkama (c), (d) i (e) te uredbe jesu oni objekti akvakulture ili skupine objekata akvakulture koji ispunjavaju sljedeće uvjete:
               
                           (a)
                        
                        
                           registriralo ih je nadležno tijelo u skladu s člankom 173. Uredbe (EU) 2016/429; i
                        
                     
                           (b)
                        
                        
                           ne premještaju životinje akvakulture u druge objekte akvakulture niti ih puštaju u divljinu.
                        
                     
            
               2.   Prijevoznici koje u skladu s člankom 188. stavkom 2. Uredbe (EU) 2016/429 države članice mogu izuzeti od obveze vođenja evidencije o svim ili nekim podacima navedenima u članku 188. stavku 1. te uredbe, prijevoznici su sljedećih kategorija akvatičnih životinja, pod uvjetom da se akvatične životinje premještaju u zapečaćenim, nepropusnim spremnicima koji ostaju neotvoreni i neoštećeni od utovara do istovara na konačnom odredištu:
               
                           (a)
                        
                        
                           životinje akvakulture namijenjene u ukrasne svrhe;
                        
                     
                           (b)
                        
                        
                           jaja i gamete akvatičnih životinja namijenjeni za potrebe akvakulture ili za puštanje u divljinu.
                        
                     
         
         
            Članak 5.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. studenog 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 84, 31.3.2016., str. 1.
         
         
            (2)  Delegirana uredba Komisije (EU) 2020/691 оd 30. siječnja 2020. o dopuni Uredbe (EU) 2016/429 Europskog parlamenta i Vijeća u pogledu pravila za objekte akvakulture i prijevoznike akvatičnih životinja (SL L 174, 3.6.2020., str. 345.).